Hollywood: Taylor Swift nou ’n doktor, Kourtney Kardashian trou(Foto: Dia Dipasupil/Getty Images/AFP) Maroela Media bied jou ’n opsomming van die week se jongste internasionale vermaaknuus. Taylor Swift spog nou met ’n splinternuwe prestasie op haar kerfstok. Die 32-jarige sangeres het op Woensdag 18 Mei ’n eredoktorsgraad van die New York Universiteit (NYU) by die Yankee-stadion ontvang. “Die laaste keer wat ek in ŉ stadion van dié omvang gestaan het, was ek besig om in hakke te dans in ŉ leotard. Hierdie uitrusting is veel gemakliker,” het sy geskerts tydens haar toespraak. Jason King, voorsitter van die Clive Davis- instituut van musiekopname, het die doktorsgraad in kunste aan Swift oorhandig. “Ek wil die NYU bedank dat hulle my tegnies, ten minste op papier, ŉ doktor gemaak het. Nie die soort doktor wat jy in ŉ noodgeval wil hê nie, tensy jou spesifieke noodgeval ŉ liedjie met ŉ polsende haak of intense bruggedeelte is. Of as jou noodgeval was dat jy iemand nodig gehad het wat meer as 50 rasse katte in een minuut kan noem,” het Swift gesê. Swift het met ŉ toespraak wat langer as 20 minute geduur het, haar mede-graduandi moed ingepraat. Deel van dié raad was die aanvaarding van sekere onafwendbare, ongemaklike oomblikke wat elke persoon in sy of haar lewe ervaar. “In jou lewe gaan jy verkeerd praat, die verkeerde mense vertrou, mense seermaak wat dit nie verdien nie, goed oordink, nie genoeg dink nie, werklikhede skep waar net jou ervarings bestaan, goeie oomblikke vir jouself en vir ander opmors, enige verkeerde gedrag teenstaan, nie genoeg stappe doen om dit reg te maak nie, te skuldig voel, die laagste punt bereik, aandag gee aan die seer wat jy veroorsaak het, probeer om beter die volgende keer te doen – en herhaal.” Sy het verder verduidelik dat die talle foute die oorsaak is van talle dinge wat ŉ mens op die ou end verloor, maar dat die fokus nie op verloor moet wees nie. “Wanneer ons goed verloor, kry ons altyd nuwe dinge by. So lank as wat ons bevoorreg genoeg is om aan te hou asemhaal, sal ons deur die moeilike goed kan asemhaal. Ek is immers nou ŉ doktor, ek weet hoe asemhaling werk.” Die glanspaar Kourtney Kardashian en Travis Barker is vroeër vandeesweek in die hof in Santa Barbara, Kalifornië, in die VSA getroud. Kourtney Kardashian en Travis Barker. (Foto: Instagram/Kourtney Kardashian) Kardashian en Barker het die tonge vroeg in April laat klap toe dit bekend gemaak is dat die twee in ŉ blitsseremonie in Las Vegas getroud is. Die huwelik kon egter nie bevestig word nie, aangesien hulle nie die regte dokumente byderhand gehad het nie. Die paartjie het op 15 Mei vanjaar vir ŉ tweede keer kansel toe gekeer en het na die afloop van die gebeurtenis in ŉ swart Cadillac DeVille rondgerits. ŉ Bord met die woorde “pas getroud” was agter op die motor, terwyl Kardashian met ŉ wit sluier in die passasiersitplek gesit het. Harry Styles (Foto: Angela Weiss/AFP) Die Britse sanger Harry Styles het pas sy jongste album, “Harry’s House”, bekendgestel en die musiekkritici is skoon gaande daaroor. “Dit is ŉ meestersklas in ontwikkeling tot ŉ geloofwaardige kunstenaar sonder om die hordes voormalige tieneraanhangers wat jou ŉ sensasie gemaak het, af te skrik,” het Will Hodgkinson van The Times geskryf. The Rolling Stones het Styles as “Mick Jagger vir die meer verligte generasie” beskryf. “Harry’s House” bestaan uit 13 liedjies. Styles sal in September vanjaar in die riller, Don’t Worry Darling, te sien wees. Amber Heard het op Dinsdag 17 Mei haar getuienis in haar en Depp se hofsaak afgesluit. Tydens haar tyd in die getuiebank het sy vertel van talle kere wat sy vir haar lewe gevrees het weens Depp se beweerde aanslae. Sy het ook bewerings dat sy self vir Depp mishandel het teengestaan. “Ek het dit moeilik gevind om te glo dat hy sou beweer dat hy ŉ slagoffer is gegewe die verhouding wat ons gehad het,” het sy in haar getuienis gesê. Links: Johnny Depp. (Foto: Eric Gaillard/Pool/AFP)Regs: Amber Heard. (Foto: Daniel Leal-Olivias/AFP) Een van Depp se prokureurs, Camille Vasquez, het die aktrise egter in die warm stoel geplaas toe sy haar begin ondervra oor of Heard ŉ dokter gaan sien het oor haar beserings. Heard het bevestig dat sy selfs ná ŉ beweerde voorval van seksuele aanranding deur Depp nie ŉ dokter besoek het nie. Heard het ook in haar getuienis verduidelik dat die beserings wat sy as gevolg van mishandeling deur Depp opgedoen het, met behulp van grimeerkuns nie in foto’s sigbaar is nie. Bron: Variety, US Weekly, BBC, Independent